Segundo se pode ver no mapa, a partir dos datos do informe sobre a tendencia de variación anual na precipitación no período 1981-2018, Vigo perdeu 12,8 milímetros de auga por ano, o que equivale a 12,8 litros menos por metro cadrado cada doce meses. É, con diferenza, a cidade das analizadas onde máis descenderon as chuvias nos últimos 40 anos, período no que aumentaron lixeiramente na Coruña, Lugo e Ourense.

Vigo é a cidade, das analizadas en todo o Estado, onde máis descenderon as chuvias desde 1981: 12,8 litros por metro cadrado menos cada ano

O informe, ademais, alerta de que o aumento das temperaturas que “xa se está a producir polo quecemento global, seguirase producindo, polo que de manterse estas precipitacións e aumentar a irregularidade das mesmas, cada vez haberá menos dispoñibilidade de auga real”. Tamén aclara que a incerteza sobre os escenarios das precipitacións no futuro son grandes e que as diferenzas entre autonomías son “moi elevadas” en España. Con todo, as tendencias observadas, di o estudo, apuntan a unha “clara” diminución das chuvias nalgunhas cidades e provincias, como ocorre no caso galego, polo que aconsella estudar “con moito maior detalle” o fenómeno para “tomar medidas axiña” sobre as necesidades de auga por localidades, en base á seguridade do abastecemento e á necesidade para zonas verdes ou de rego.